b'\n_START_ARTICLE_\nBoxing Day\n_START_PARAGRAPH_\nBoxing Day (kirjaimellisesti \xe2\x80\x9dlahjapakettip\xc3\xa4iv\xc3\xa4\xe2\x80\x9d) on joulup\xc3\xa4iv\xc3\xa4n j\xc3\xa4lkeinen, tapaninp\xc3\xa4iv\xc3\xa4\xc3\xa4 vastaava, maallinen juhlap\xc3\xa4iv\xc3\xa4 Kansainyhteis\xc3\xb6n maissa. Perinteisesti ty\xc3\xb6nantajat antoivat palvelijoilleen, jotka p\xc3\xa4\xc3\xa4siv\xc3\xa4t joulun j\xc3\xa4lkeen tapaamaan omaisiaan, joululahjoja tai joulurahaa. Boxing Dayn vietosta m\xc3\xa4\xc3\xa4r\xc3\xa4t\xc3\xa4\xc3\xa4n tarkemmin eri maissa. Boxing Dayta vietet\xc3\xa4\xc3\xa4n p\xc3\xa4\xc3\xa4asiassa Yhdistyneess\xc3\xa4 kuningaskunnassa, Ugandassa, Hongkongissa, Australiassa, Kanadassa, Uudessa-Seelannissa ja Etel\xc3\xa4-Afrikassa.\n_START_SECTION_\nHistoria\n_START_PARAGRAPH_\nEr\xc3\xa4\xc3\xa4n tutkimusn\xc3\xa4kemyksen mukaan Boxing Dayn traditio alkoi keskiajalla, kun seurakuntalaiset ker\xc3\xa4siv\xc3\xa4t rahaa k\xc3\xb6yhille almulaatikoissa. N\xc3\xa4m\xc3\xa4 avattiin joulun j\xc3\xa4lkeisen\xc3\xa4 Pyh\xc3\xa4n Stefanoksen p\xc3\xa4iv\xc3\xa4n\xc3\xa4. Ensimm\xc3\xa4isen kristityn marttyyrin, Pyh\xc3\xa4n Stefanoksen p\xc3\xa4iv\xc3\xa4 yhdistettiin julkiseen hyv\xc3\xa4ntekev\xc3\xa4isyyteen. _NEWLINE_P\xc3\xa4\xc3\xa4asiassa brittil\xc3\xa4iseen traditioon kuuluva Boxing Day tarkoittaa Kansainyhteis\xc3\xb6n muissa maissa p\xc3\xa4\xc3\xa4asiassa ostoksille ja urheilulle omistettua p\xc3\xa4iv\xc3\xa4\xc3\xa4. Sanaa k\xc3\xa4ytet\xc3\xa4\xc3\xa4n v\xc3\xa4h\xc3\xa4n Yhdysvalloissa, jossa joulukuun 26. p\xc3\xa4iv\xc3\xa4 ei ole yleens\xc3\xa4 kansallinen lomap\xc3\xa4iv\xc3\xa4. _NEWLINE_Ortodoksisissa maissa juhlitaan Pyh\xc3\xa4n Stefanoksen p\xc3\xa4iv\xc3\xa4\xc3\xa4 joulukuun 27. p\xc3\xa4iv\xc3\xa4n\xc3\xa4. Sit\xc3\xa4 ei kuitenkaan yhdistet\xc3\xa4 joululahjalaatikoihin, vaan silloin on tapana k\xc3\xa4yd\xc3\xa4 kirkossa, sy\xc3\xb6d\xc3\xa4 ja juoda runsaasti.\n_START_SECTION_\nOstosp\xc3\xa4iv\xc3\xa4\n_START_PARAGRAPH_\nEnglannissa, Kanadassa, Australiassa ja Uudessa-Seelannissa Boxing Day tunnetaan p\xc3\xa4\xc3\xa4asiassa lomap\xc3\xa4iv\xc3\xa4n\xc3\xa4, jolloin tehd\xc3\xa4\xc3\xa4n ostoksia, samaan tapaan kuin Kiitosp\xc3\xa4iv\xc3\xa4n j\xc3\xa4lkeinen Black Friday Yhdysvalloissa. Alennusmyynnit ovat tavallisia.\n_START_SECTION_\nUrheilu\n_START_PARAGRAPH_\nYhdistyneen kuningaskunnan, Skotlannin ja Pohjois-Irlannin jalkapallo- ja rugbyjoukkueet j\xc3\xa4rjest\xc3\xa4v\xc3\xa4t perinteisi\xc3\xa4 Boxing Day -otteluita. Australiassa, Uudessa-Seelannissa ja Etel\xc3\xa4-Afrikassa pelataan krikettiotteluita. Australiassa juhlap\xc3\xa4iv\xc3\xa4n\xc3\xa4 j\xc3\xa4rjestet\xc3\xa4\xc3\xa4n purjehduskilpailu Sydneyst\xc3\xa4 Hobartiin._NEWLINE_Hevoskilpailuja j\xc3\xa4rjestet\xc3\xa4\xc3\xa4n muun muassa Surreyssa, Englannissa. _NEWLINE_Boxing Day on er\xc3\xa4s kettujahdin t\xc3\xa4rkeit\xc3\xa4 p\xc3\xa4ivi\xc3\xa4 Englannissa ja Yhdysvalloissa, jossa sek\xc3\xa4 ratsain- ett\xc3\xa4 jalkaisin teht\xc3\xa4v\xc3\xa4t mets\xc3\xa4stysseurueet kokoontuvat usein kylien keskustoissa._NEWLINE_Boxing Dayhin yhdistet\xc3\xa4\xc3\xa4n useita j\xc3\xa4\xc3\xa4kiekko-otteluita.'